b"\n_START_ARTICLE_\nArany\xc3\xb3 (peix)\n_START_SECTION_\nEtimologia\n_START_PARAGRAPH_\nEchiichthys prov\xc3\xa9 dels mots grecs echieys, eos (un petit escur\xc3\xa7\xc3\xb3) i ichthys (peix).\n_START_SECTION_\nMorfologia\n_START_PARAGRAPH_\nCos fusiforme, menys allargat que en els Trachinus, cobert d'escates petites disposades en s\xc3\xa8ries obliq\xc3\xbces (en el cap sols n'hi ha algunes sobre l'opercle). Marge superior de les \xc3\xb2rbites oculars sense espines. Espai interorbitari estret, aproximadament com la meitat del di\xc3\xa0metre ocular, i molt c\xc3\xb2ncau de manera que forma una mena de solc longitudinal. Boca ampla i obliqua, inclinada uns 40\xc2\xba respecte de l'eix del cos. La primera aleta dorsal est\xc3\xa0 formada per 5 o 6 espines verinoses; la segona t\xc3\xa9 de 21 a 24 radis tous i \xc3\xa9s oposada a l'anal, la qual t\xc3\xa9 un sol radi espin\xc3\xb3s i 25 o 26 radis tous. L'aleta caudal t\xc3\xa9 el marge posterior recte. Dors de color bru groguenc amb puntets negrosos que sobre els flancs sovint formen algunes l\xc3\xadnies longitudinals m\xc3\xa9s o menys evidents. \xc3\x89s el membre m\xc3\xa9s petit de la fam\xc3\xadlia, que com a m\xc3\xa0xim ateny uns 14 cm de longitud est\xc3\xa0ndard.\n_START_SECTION_\nAlimentaci\xc3\xb3 i depredadors\n_START_PARAGRAPH_\nA la Gran Bretanya es nodreix d'organismes nect\xc3\xb2nics i el seu nivell tr\xc3\xb2fic \xc3\xa9s de 4,41. \xc3\x89s depredat pel merl\xc3\xa0 (Merlangius merlangus) i a la Gran Bretanya per la rajada dol\xc3\xa7a (Raja montagui)  i la lluerna verda (Chelidonichthys gurnardus).\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix mar\xc3\xad, demersal i de clima subtropical (59\xc2\xb0N-20\xc2\xb0N, 19\xc2\xb0W-36\xc2\xb0E), el qual viu a les platges sorrenques (durant l'estiu a molt poca fond\xc3\xa0ria de manera que els joves arriben fins al l\xc3\xadmit del rompent de les ones, mentre que a l'hivern baixa a aig\xc3\xbces m\xc3\xa9s profundes) des de la mar de Noruega (Isl\xc3\xa0ndia) i la Mar del Nord (Dinamarca, Alemanya, el Pa\xc3\xafsos Baixos, B\xc3\xa8lgica i la Gran Bretanya) fins a Irlanda, l'illa de Man, la mar Cant\xc3\xa0brica, Fran\xc3\xa7a, la pen\xc3\xadnsula Ib\xc3\xa8rica, les illes A\xc3\xa7ores, Madeira, el corrent de les Can\xc3\xa0ries, les Can\xc3\xa0ries, el Marroc, el corrent de Guinea, Guinea Bissau i la Mediterr\xc3\xa0nia  (Gibraltar, Alg\xc3\xa8ria, Tun\xc3\xadsia, les illes Balears, C\xc3\xb2rsega, It\xc3\xa0lia -incloent-hi Sardenya i Sic\xc3\xadlia-, Malta, L\xc3\xadbia, la mar Adri\xc3\xa0tica, Eslov\xc3\xa8nia, Cro\xc3\xa0cia, B\xc3\xb2snia i Hercegovina, Montenegro, Alb\xc3\xa0nia, Gr\xc3\xa8cia, la mar Egea -com ara, les illes C\xc3\xadclades--, la mar de M\xc3\xa0rmara, Turquia, S\xc3\xadria, el L\xc3\xadban, Israel i Egipte).\n_START_SECTION_\nObservacions\n_START_PARAGRAPH_\n\xc3\x89s verin\xc3\xb3s per als humans, ja que s'est\xc3\xa0 mig enterrat dins la sorra, i a les platges on \xc3\xa9s abundant esdev\xc3\xa9 un veritable perill per als banyistes: la picada de les seues espines, especialment les operculars, \xc3\xa9s la m\xc3\xa9s dolorosa de totes les produ\xc3\xafdes pels traqu\xc3\xadnids. El seu \xc3\xadndex de vulnerabilitat \xc3\xa9s baix (10 de 100)"